Javaslat A TANÁCS VÉGREHAJTÁSI HATÁROZATA A közös hozzáadottértékadó-rendszerről szóló 2006/112/EK irányelv 168., 169., 170. és 171. cikkétől eltérő különös intézkedés alkalmazása meghosszabbításának a Dán Királyság és a Svéd Királyság számára történő engedélyezéséről /* COM/2013/0584 final - 2013/0283 (NLE) */





INDOKOLÁS 1. A JAVASLAT HÁTTERE A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv[1] (a továbbiakban: a héa-irányelv) 395. cikkének (1) bekezdése értelmében a Tanács a Bizottság javaslata alapján, egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be az adómegállapítási eljárás egyszerűsítésére, vagy egyes adócsalások és -kikerülések megelőzésére. A Bizottság Főtitkárságán 2013. április 3-án, illetve 4-én iktatott levelekben Dánia és Svédország kérelmezték a 2000/91/EK határozat[2] alapján engedélyezett, majd a 2003/65/EK határozattal[3] és a 2007/132/EK határozattal[4] meghosszabbított, meglévő eltérés meghosszabbítását. A héa-irányelv 395. cikke (2) bekezdésének megfelelően a Bizottság 2013. június 12-én kelt levelében tájékoztatta a többi tagállamot Dánia és Svédország kéréséről. A Bizottság 2013. június 14-én kelt levelében értesítette Dániát és Svédországot, hogy birtokában van a kérelmek elbírálásához szükségesnek ítélt valamennyi információnak. Háttér-információk Dánia és Svédország közösen egyszerűsített szabályokat vezetett be a közöttük levő öresundi állandó összeköttetés díjával kapcsolatos héa visszatérítésével kapcsolatban. Ezt azért ítélték szükségesnek, mert a szokásos héa-szabályok túlzott adminisztrációs terheket rónának az adóalanyokra és az adóigazgatásokra. A héa-irányelv 168., 169., 170. és 171. cikke szerinti szokásos héa-szabályok szerint a héát abban a tagállamban kell levonni vagy visszatéríteni, ahol esedékessége felmerült vagy megfizették. Mivel az öresundi állandó összeköttetés részben Dánia, részben pedig Svédország területén fekszik, az összeköttetés használati díjában felszámított héa az egyes országok területére eső díjhányad arányában téríthető vissza a két ország valamelyikében. Konkrétan 50% lenne visszatéríthető Dániából és 50% Svédországból. A gyakorlatban ez azt jelentené, hogy a Dániában vagy Svédországban letelepedett adóalanyok a bejegyzésük szerinti tagállamban benyújtott rendszeres héa-bevallásban szereplő héának csak az 50%-át igényelhetnék vissza. A maradék 50% a 2008/9/EK irányelv[5] szerinti visszatérítés útján lenne visszaigényelhető a másik tagállamtól. A Dánián és Svédországon kívüli tagállamok adóalanyainak is két, a 2008/9/EK irányelv szerinti visszatérítési kérelemre lenne szükségük a héa visszaigényléséhez, az egyiket Dániához, a másikat Svédországhoz kellene benyújtaniuk. Hasonlóképpen, az Unió területén kívül letelepedett adóalanyoknak a 86/560/EGK irányelv[6] szerinti visszatérítési igényeket kellene küldeniük Dániába és Svédországba. Dánia és Svédország hatályos eltérése egyszerűsíti a héa-visszatérítési szabályokat. Az eltérés szerint a díjjal kapcsolatos héa visszatérítéséhez így egy visszatérítési kérelem is elegendő. Az egyszerűsített szabályok a következők: – A Dániában és a Svédországban letelepedett adóalanyok a szokásos héa-bevallásban levonhatják a díjakhoz kapcsolódó levonható héa teljes összegét, beleértve azt az összeget is, amely az összeköttetés használatának a nem a letelepedés szerinti tagállamra eső részéből ered. – A levonható héa Dánián vagy Svédországon kívüli tagállamban letelepedett adóalanyok tekintetében a 2008/9/EK irányelvben megállapított eljárás szerinti, illetve a tagállamokon kívül letelepedett adóalanyok tekintetében a 86/560/EGK irányelvben megállapított eljárás szerinti visszatérítésére irányuló kérelem csak a svéd hatóságokhoz nyújtható be. Dánia és Svédország kérelmezi, hogy e hatályos egyszerűsítési szabályokat egy további időszakra meghosszabbítsák. A kérelme I. mellékletében Svédország által benyújtott statisztikai információk alapján az adóalanyok számára létrehozott eltérés az öresundi összeköttetés díjával kapcsolatos héa visszatérítésének jelentős egyszerűsítése, amely sikeresnek bizonyult. A Bizottság is azon a véleményen van, hogy a határon átnyúló előzetes héa-levonás a vállalkozói kötelezettségek egyszerűsítésének egy olyan modellje, amelyet hosszú távon egy általános egyablakos ügyintézés révén ki lehet bővíteni. A Bizottság ezért úgy ítéli meg, hogy a további meghosszabbítás helyénvaló. A 2007/132/EK határozat alkalmazási időszakával összhangban 7 éves hosszabbítást javasol. Meglévő rendelkezések a javaslat által érintett területen Dánia és Svédország 2000. január 24-én engedélyezett, valamint 2003. január 21-én és 2007. január 30-án meghosszabbított hatályos eltérése. Összhang az Unió egyéb szakpolitikáival és célkitűzéseivel Tárgytalan. 2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLATOK Konzultáció az érdekelt felekkel Nem releváns. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A javasolt határozat célja, hogy egyszerűsítse a Dánia és Svédország közötti öresundi állandó összeköttetés használati díjához kapcsolódó héa-visszatérítési eljárást, így kedvező gazdasági hatással járhat. Az eltérés behatárolt alkalmazási köre miatt a hatás mindenképp korlátozott lesz. 3. A JAVASLAT JOGI ELEMEI A javaslat összefoglalása A héa-irányelv 168., 169., 170. és 171. cikkétől az adóalanyok adólevonási jogának tekintetében eltérő intézkedés alkalmazásának Dánia és Svédország számára történő engedélyezése. Jogalap A közös hozzáadottértékadó-rendszerről szóló, 2006. november 28-i 2006/112/EK irányelv 395. cikke. A szubszidiaritás elve A javaslat az Unió kizárólagos hatáskörébe tartozik, ezért a szubszidiaritás elve nem alkalmazható. Az arányosság elve A javaslat megfelel az arányosság elvének a következők miatt: A határozat tárgya engedély megadása két tagállam részére azok saját kérelmére, tehát a szóban forgó tagállamokra nem jelent semminemű kötelezettséget. Tekintettel az eltérés alkalmazási körének korlátozott mivoltára, a szóban forgó intézkedés arányban áll a kitűzött céllal. A jogi aktus típusának megválasztása Javasolt aktus: egyéb. Más jogi aktus nem felelne meg a következők miatt: A közös hozzáadottértékadó-rendszerről szóló, 2006. november 28-i 2006/112/EK irányelv 395. cikke értelmében a közös héa-szabályoktól való eltérés csak abban az esetben lehetséges, ha arra a Tanács a Bizottság javaslata alapján egyhangúan felhatalmazást ad. A tanácsi végrehajtási határozat az egyetlen megfelelő eszköz, mivel címzettjei egyes tagállamok is lehetnek. 4. KÖLTSÉGVETÉSI HATÁSOK A javaslat nincs hatással az uniós költségvetésre. 5. OPCIONÁLIS ELEMEK Felülvizsgálatra/módosításra/megszüntetésre vonatkozó rendelkezés A javaslat hatályvesztésre vonatkozó rendelkezést tartalmaz. 2013/0283 (NLE) Javaslat A TANÁCS VÉGREHAJTÁSI HATÁROZATA A közös hozzáadottértékadó-rendszerről szóló 2006/112/EK irányelv 168., 169., 170. és 171. cikkétől eltérő különös intézkedés alkalmazása meghosszabbításának a Dán Királyság és a Svéd Királyság számára történő engedélyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[7] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottság Főtitkárságán 2013. április 3-án, illetve 4-én iktatott levelekben Dánia és Svédország kérelmezték a 2006/112/EK irányelv 168., 169., 170. és 171. cikkétől – amelyek előírják, hogy az adóalanyok abban a tagállamban gyakorolják héalevonási jogukat illetve abban a tagállamban igényeljék a héa visszatérítését, ahol azt befizették – eltérő különös intézkedés meghosszabbítását. (2) A Bizottság 2013. június 12-én kelt levelében tájékoztatta a többi tagállamot Dánia és Svédország kérelméről. A Bizottság 2013. június 14-én kelt levelében értesítette Dániát és Svédországot, hogy birtokában van a kérelmek elbírálásához szükségesnek ítélt valamennyi információnak. (3) Az eltérésre irányuló kérelmek a Dánia és Svédország közötti öresundi állandó összeköttetés díja után fizetett héa visszatérítésére vonatkoznak. Az ingatlanokkal kapcsolatos szolgáltatásnyújtás teljesítési helyére vonatkozó héa-szabályok értelmében az öresundi állandó összeköttetés használati díjában felszámított héa egy része Dániának, másik része Svédországnak fizetendő. (4) Eltérve attól a követelménytől, hogy az adóalanyok abban a tagállamban gyakorolják héa-levonási vagy visszaigénylési jogukat, ahol azt befizették, Dánia és Svédország engedélyt kapott arra, hogy különös intézkedést vezessen be annak érdekében, hogy az adóalanyok egyetlen adóigazgatástól igényelhessék a héa visszatérítését. Az eltérést a tagállamok forgalmi adóra vonatkozó jogszabályainak összehangolásáról szóló (77/388/EGK) hatodik tanácsi irányelv 17. cikkétől eltérő intézkedés alkalmazásának a Dán Királyság és a Svéd Királyság számára történő engedélyezéséről szóló, 2000. január 24-i 2000/91/EK tanácsi határozattal[8] engedélyezték először, valamint a 2003/65/EK határozattal[9] és a 2007/132/EK határozattal[10] hosszabbították meg. (5) Az eltérés engedélyezésének indokául szolgáló jogi és a ténybeli helyzet nem változott és továbbra is fennáll. Dánia és Svédország számára tehát célszerű engedélyezni, hogy a különös intézkedést egy meghatározott ideig tovább alkalmazza. (6) Az eltérés nem gyakorol negatív hatást az Unió héa-bevételekből származó saját forrásaira, ELFOGADTA EZT A HATÁROZATOT: 1. cikk Eltérve a 2006/112/EK irányelv 168., 169., 170. és 171. cikkének rendelkezéseitől Dánia és Svédország engedélyt kap a két ország közötti öresundi állandó összeköttetés díja után fizetett héa visszatérítésére vonatkozó alábbi eljárás alkalmazására. a) a Dániában letelepedett adóalanyok az összeköttetés svéd részének használatakor megfizetett héa levonására vonatkozó jogukat a dániai időszakos bevallások benyújtásakor is gyakorolhatják; b) a Svédországban letelepedett adóalanyok az összeköttetés dán részének használatakor megfizetett héa levonására vonatkozó jogukat a svédországi időszakos bevallások benyújtásakor is gyakorolhatják; c) azok az adóalanyoknak, akik nem a fenti tagállamok egyikében telepedtek le, a svéd hatóságokhoz kell fordulniuk a díjakkal kapcsolatos héa-visszatérítés érdekében, ideértve az összeköttetés Dánia területén található részének használatáért fizetett héát is, a 2008/9/EK irányelvben vagy a 86/560/EGK irányelvben meghatározott eljárás alapján. 2. cikk Ez a határozat 2014. január 1-jétől 2020. december 31-ig alkalmazandó. 3. cikk Ennek a határozatnak a Dán Királyság és a Svéd Királyság a címzettje. Kelt Brüsszelben, -án/-én. a Tanács részéről az elnök [1] HL L 347., 2006.12.11., 1. o. [2] HL L 28., 2000.2.3., 38. o. [3] HL L 25., 2003.1.30., 40. o. [4] HL L 57., 2007.2.24., 10. o. [5] HL L 44., 2008.2.20., 23. o. [6] HL L 326., 1986.11.21., 40. o. [7] HL L 347., 2006.12.11., 1. o. [8] HL L 28., 2000.2.3., 38. o. [9] HL L 25., 2003.1.30., 40. o. [10] HL L 57., 2007.2.24., 10. o.